**Gelozie**

*Agafia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dimineaţa îşi amplifică deşteptarea

cu degetele prinse de pervaz

o amestec cu încăpăţânarea

de-a nu mă trezi

alerg nebună oarbă printre gânduri

mă descoperă absurdă

geloasă

pe o parte din tine

şi merg la întâmplare

prin spaima limitelor care ne deosebesc

încerc să aud fiecare foşnet

unde nu sunt

tu străluceşti

în adâncul de umbră şi luminare

cine-i acest necunoscut

în care m-am adăpostit

modelată de un gând prins

în cleştii răsăritului

gura nu are nevoie de cuvinte

pentru a ne îndulci setea

înfloreşte o iubire potolită

egală evidentă şi nedefinită

te recunosc

între strigătul luminii

şi dezordinea chemărilor